DA Den Europæiske Unions Tidende L 52/54

AFGØRELSE TRUFFET AF EFTA-STATERNES STÅENDE UDVALG

nr. 4/2004/SU

af 3. juni 2004

om nedsættelse af et Udvalg for Finansieringsmekanismen

EFTA-STATERNES STÅENDE UDVALG HAR —

under henvisning til aftalen om Det Europæiske Økonomiske Samarbejdsområde, som ændret ved protokol om ændring af aftalen om Det Europæiske Økonomiske Samarbejdsområde (i det følgende benævnt EØS-aftalen),

under henvisning til aftalen om Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks deltagelse i Det Europæiske Økonomiske Samarbejdsområde (i det følgende benævnt EØS-udvidelsesaftalen),

under henvisning til protokol 38a om EØS' finansieringsmekanisme, der er indføjet i EØS-aftalen ved EØS-udvidelsesaftalen,

under henvisning til aftalen mellem Kongeriget Norge og Det Europæiske Fællesskab om en norsk finansieringsmekanisme for perioden 2004-2009,

under henvisning til afgørelse nr. 4/2003/SU truffet af EFTA-staternes Stående Udvalg af 4. december 2003 om nedsættelse af et Interimsudvalg vedrørende EØS' Finansieringsmekanisme,

under henvisning til afgørelse nr. 1/2004/SU truffet af EFTA-staternes Stående Udvalg af 5. februar 2004 om oprettelse af et kontor for EØS' finansieringsmekanisme og den norske finansieringsmekanisme —

TRUFFET FØLGENDE AFGØRELSE:

Artikel 1

Der nedsættes et Udvalg for Finansieringsmekanismen (i det følgende benævnt udvalget), der skal erstatte Interimsudvalget vedrørende EØS' Finansieringsmekanisme, så snart alle EØS/EFTA-stater har udpeget deres medlemmer. Udvalget forvalter EØS' finansieringsmekanisme.

Artikel 2

Udvalget vedtager regler og procedurer for iværksættelsen af EØS' finansieringsmekanisme og forelægger dem for Det Stående Udvalg til godkendelse; det træffer alle de afgørelser, der er nødvendige for at sikre dens drift.

Artikel 3

Kontoret for EØS' finansieringsmekanisme og den norske finansieringsmekanisme fungerer som sekretariat for Udvalget for EØS' Finansieringsmekanisme.

Artikel 4

Hver EØS/EFTA-stat er repræsenteret i udvalget og har én stemme.

Artikel 5

1. Udvalgets afgørelser træffes ved enstemmighed. En afgørelse anses for at være truffet med enstemmighed, hvis intet medlem stemmer imod.

2. En afgørelse om at afvise en tilskudsansøgning anses imidlertid for at være truffet, hvis mindst ét medlem stemmer for afvisningen.

3. Andre spørgsmål, som udvalget ikke kan nå til enighed om, forelægges for EFTA-staternes Stående Udvalg.

Artikel 6

1. På basis af det princip om udgiftsdeling, der er fastsat i en afgørelse truffet af Det Stående Udvalg, beregner Udvalget for Finansieringsmekanismen i begyndelsen af hvert regnskabsår i perioden 2004-2009 den andel af hver årlig tranche, som skal stilles til rådighed for EØS' finansieringsmekanisme af hver EØS/EFTA-stat.

2. Opkrævninger af de første betalinger og senere bidrag udstedes af direktøren for kontoret for EØS' finansieringsmekanisme og den norske finansieringsmekanisme.

Artikel 7

Udvalget forelægger med jævne mellemrum EØS-staternes Stående Udvalg en rapport om sine aktiviteter og EØS' finansieringsmekanismens drift. Udvalget forelægger hvert år Det Stående Udvalg en rapport.

Artikel 8

Udvalget vedtager sin egen forretningsorden.

Artikel 9

Denne afgørelse er gældende, indtil alle forpligtelser i forbindelse med EØS' finansieringsmekanisme er opfyldt.

Artikel 10

Denne afgørelse træder i kraft omgående.

Artikel 11

Denne afgørelse offentliggøres i EØS-tillægget og EØS-supplementet til Den Europæiske Unions Tidende.